Bulle moet Pote ‘se taak bemoeilik’ | Netwerk24
Deur Cobus Claassen 01 Februarie 2019 16:30
Menige tradisionele rugbyliefhebber maak die sogenaamde superheld-Sondag as ’n komiese foefie af, maar vir die Bulle is die Captain America-uitrustings en die gepaardgaande fanfare ’n bysaak.
Lood de Jager en sy span beskou dit eerder as ’n kans om nader te beweeg aan gereedheid vir die Superreeks – en om die Stormers ’n voorsmaak te gee van dít wat oor twee naweke in Pretoria wag.
Pote Human, die hoofafrigter, meen sy span is 60% gereed vir die kompetisie en sê ’n blink vertoning Sondagmiddag teen die Stormers in die Kaapstad-stadion is ononderhandelbaar.
“Ons moet wys dat ons in die regte rigting beweeg en ek wil hê die spelers moet die geleentheid gebruik om my taak (met die kies van die span) te bemoeilik.”
Dit is veral voorlangs – gegewe die tuisspan wat ’n “naasbeste-pak” gekies het – waar die Bulle moet kole gooi.
Die besoekers se agttal is rofweg die kern van die pak wat oor twee weke teen die Stormers op Loftus Versfeld sal aantree.
Vir De Jager-hulle is die gevaar dat hulle met twyfel in die gemoed sal terugkeer Pretoria toe as hulle nie die naasbestes kan boelie nie.
Daar is vanselfsprekend groot belangstelling in Duane Vermeulen se debuut in ’n Bulle-trui.
By Loftus word daar stilweg gehoop dié Bok-yster sal vanjaar die belegging deur en deur werd wees.
In die onlangse verlede is ’n speler soos Jacques Potgieter na Pretoria gelok om die Bulle voor meer spierkrag te gee, maar hy was uiteindelik meer op die voorblad van ’n tydskrif as op die veld weens beserings.
Vermeulen se lostrio-vennote, Jannes Kirsten en Paul Schoeman, het self ’n belangrike middag wat voorlê.
Daar is ’n magdom-losvoorspelers by Loftus en Ruan Steenkamp en Thembelani Bholi het reeds verlede week in die losmaker teen die Leeus regmerkies agter hul naam gekry.
Kirsten was ’n seisoen of wat gelede as ’n toekomstige Springbok bestempel, maar hy gaan meer moet doen om aan dié verwagtinge te voldoen.
Afskop: Sondag 16:15 (SS 1 en SS 11).
Swys kies grofgeskut vir Haaie-stryd
Leier Lood gaan Bulle nie roede spaar